《沁园春 雨夜叠前韵》
清代·周之琦

如此清宵，雨雨风风，更长自支。想云波涨晓，寒侵素袜，花魂泣夜，怨入灵旗。

阆苑烟凉，瑶台玉瘦，莫道人间总不知。淋铃苦，怅灯前坐久，帐里来迟。

相逢待诉相思。但跨鹤、仙山袖便携。奈杭州衫色，空沾酒晕，河阳帽影，尚恋愁丝。

绛蜡双心，红霞一口，君问归期未有期。知何日，是香盟证处，好梦圆时。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。